Zagreb, 18. svibnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika na zahtjev dužnosnika Marjana Tomasa, općinskog načelnika Općine Vladislavci,** za davanjem mišljenja Povjerenstva, na 11. sjednici, održanoj 18. svibnja 2018.g., daje sljedeće:

**MIŠLJENJE**

**Dužnosnik Marjan Tomas, općinski načelnik Općine Vladislavci, dužan je izuzeti se od odlučivanja o dodjeli sredstava, ukoliko se na javni poziv za dodjelu potpora iz Programa poticanja uređenja naselja i demografske obnove na području Općine Vladislavci za razdoblje od 2017. godine do 2022. godine u proračunskoj 2018.g. prijavi njegova sestra, član obitelji dužnosnika iz članka 4. stavka 2. ZSSI-a, kao i od nadzora namjenskog utroška odobrenih sredstava te navedenu okolnost deklarirati Općinskom vijeću Općine Vladislavci i za odlučivanje o zahtjevu sestre ovlastiti svog zamjenika.**

Obrazloženje

Zahtjev za davanjem mišljenja Povjerenstva podnio je podnio je Marjan Tomas, općinski načelnik Općine Vladislavci. U knjigama ulazne pošte zahtjev je zaprimljen pod brojem: 711-U-1491-M-61/18-01-3, dana 7. svibnja 2018.g., povodom kojeg se vodi predmet broj M-61/18.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i Marjan Tomas, povodom obnašanja dužnosti općinskog načelnika Općine Vladislavci obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnom navodi da je Općina Vladislavci donijela Program poticanja uređenja naselja i demografske obnove na području Općine Vladislavci za razdoblje od 2017. godine do 2022. godine („Službeni glasnik Općine Vladislavci“ broj 6/17.). Navedenim Programom predviđeno je više mjera kojima Općina Vladislavci nastoji potaknuti uređenje svojih naselja i demografsku obnovu te je dužnosnik Marjan Tomas, općinski načelnik Općine Vladislavci u svrhu provedbe Programa donio Pravilnik o uvjetima, načinu i postupku ostvarivanja prava na potporu iz Program poticanja uređenja naselja i demografske obnove na području Općine Vladislavci za razdoblje od 2017. godine do 2022. godine dana 22. veljače 2018.g. te je isti Pravilnik objavljen na službenim internetskim stranicama Općine Vladislavci.

Nadalje se navodi da je sukladno navedenim dokumentima 4. travnja 2018.g. raspisan javni poziv za dodjelu potpora iz Programa poticanja uređenja naselja i demografske obnove na području Općine Vladislavci za razdoblje od 2017. godine do 2022. godine za proračunsku 2018.g. koji je objavljen na oglasnoj ploči te službenim internetskim stranicama Općine. Na predmetni javni poziv za Mjeru 3. izgradnja novih stambenih objekata i kupovina stambenih objekata na području Općine Vladislavci planira se javiti dužnosnikova sestra.

Slijedom navedenog, dužnosnik traži mišljenje Povjerenstva mora li se u konkretnom slučaju izuzeti od postupanja odnosno od donošenja odluke o eventualnom odobrenju potpore članu obitelji dužnosnika te treba li ovlast za donošenje eventualne odluke i potpisivanje ugovora prenijeti na svog zamjenika.

Zahtjevu za mišljenjem prileži navedeni Program koji je donijelo Općinsko vijeće Općine Vladislavci na svojoj 5. sjednici održanoj 20. prosinca 2017.g. koji prema članku 2. ima za cilj smanjenje trenda iseljavanja stanovništva s područja Općine, osobito mladih, poticanje doseljavanja stanovništva, osobito mladih, uređenje stambenih objekata, naseljavanje napuštenih objekata, uređenje vizura ulica, poticanje demografske obnove, i dr. prema članku 4. Programa korisnici mjera tog Programa su fizičke osobe, državljani Republike Hrvatske, s prebivalištem i boravištem na području Općine Vladislavci, kao i strani državljani i osobe bez državljanstva koje su stalno nastanjene na području Vladislavci, te fizičke osobe koje imaju namjeru stalnog nastanjenja na području Općine Vladislavci, a Općina Vladislavci, će u razdoblju 2017.g. - 2022.g.dodjeljivati potpore za programska područja poticanje uređenja naselja i poticanje demografske obnove. Programom je predviđeno 17 mjera, a Mjera 3. je Izgradnja novih stambenih objekata i kupovina stambenih objekata na području Općine Vladislavci.

Pod Mjerom 3. Programom se navodi da su prihvatljivi korisnici osobe koje radi rješavanja svojeg stambenog pitanja grade novi stambeni objekt u svom vlasništvu, temeljem građevinske dozvole, i osobe koje radi rješavanja svojeg stambenog pitanja kupuju stambeni objekt, pod uvjetom da podnositelj zahtjeva i njegov bračni ili izvanbračni drug, nema u vlasništvu stan ili kuću, ili ima samo jedan stan ili kuću koju je prodao ili prodaje radi kupnje većeg stambenog objekta ili gradnje većeg stambenog objekta zbog potreba vlastitog stanovanja. U dijelu Iznos potpore navodi se da će Općina sufinancirati gradnju novih stambenih objekata u iznosu do 15.000,00 kuna po objektu, i u iznosu od 15.000,00 kuna za kupnju objekta, pod uvjetom da vlasnik objekta nakon uređenja u roku od jedne godine počne stanovati u uređenom objektu, i da objekt ne proda najmanje 15 godina računajući od godine u kojoj je ostvario potporu.

Nadalje se pod Mjerom 3. u dijelu kojim se propisuje način provedbe određuje da će za provedbu mjere općinski načelnik donijeti Pravilnik o uvjetima, načinu i postupku ostvarivanja prava na potporu za izgradnju novih stambenih objekata i kupovinu stambenih objekata na području Općine Vladislavci te da se tim Pravilnikom utvrđuju rokovi i postupak podnošenja zahtjeva za dodjelu potpore, dokumentacija koju je nužno priložiti uz prijavu te ostali bitni elementi.

Općinski načelnik Općine Vladislavci dužnosnik Marjan Tomas dana 12. veljače 2018. g. donio je na temelju Programa Općinskog vijeća navedeni Pravilnik kojim se određuju uvjeti, način, postupak ostvarivanja prava na potporu, rokovi i postupak podnošenja zahtjeva za dodjelu potpore, visina potpore, te dokumentacija potrebna za ostvarivanje prava na potporu za provedbu mjere 1 - energetska učinkovitost i energetska obnova obiteljskih kuća, mjere 2. - uklanjanje starih objekata, mjere 3. - izgradnja novih stambenih objekata i kupovina stambenih objekata na području Općine Vladislavci i mjere 5. – uređenje pročelja.

Člankom 2. Pravilnika propisano je da su prihvatljivi korisnici mjera tog Pravilnika fizičke osobe - državljani Republike Hrvatske, s prebivalištem i boravištem na području Općine Vladislavci, kao i strani državljani i osobe bez državljanstva koje su stalno nastanjene na području Vladislavci, te fizičke osobe koje imaju namjeru stalnog nastanjenja na području Općine Vladislavci. Člankom 2. Pravilnika propisano je da će Općina sufinancirati gradnju novih stambenih objekata u iznosu do 15.000,00 kuna po objektu, pod uvjetom da vlasnik objekta nakon ishođenja uporabne dozvole u roku od jedne godine počne stanovati u objektu, i da objekt ne proda najmanje 15 godina računajući od godine u kojoj je ostvario potporu te da će Općina sufinancirati kupnju stambenih objekata u iznosu od 15.000,00 kuna po objektu pod uvjetom da vlasnik objekta nakon šest mjeseci počne stanovati u uređenom kupljenom objektu, i da objekt ne proda najmanje 15 godina računajući od godine u kojoj je ostvario potporu. Prema članku 14. Pravilnika uz obrazac zahtjeva koji je sastavni dio tog Pravilnika podnositelj zahtjeva prilaže dokumentaciju, ovisno o vrsti prihvatljivog troška (potvrda o prometu nekretnina, račun za trošak izgradnje objekta i dokaz o plaćanju, račun za izvršene geodetske troškove i dokaz o plaćanju , račun za izvršene troškove projektiranja i dokaz o plaćanju, račun za troškove uporabne dozvole i dokaz o plaćanju, kupoprodajni ugovor i dokaz o plaćanju kupoprodajne cijene za kupnju objekta).

Sukladno članku 19. Pravilnika za provedbu Mjera uređenja naselja iz tog Pravilnika raspisuje se javni poziv koji se raspisuje se za svaku proračunsku godinu. Javni poziv raspisuje općinski načelnik te je isti otvoren od dana raspisivanja javnog poziva do 1. prosinca proračunske godine u kojoj je raspisan, odnosno do utroška sredstava predviđenih za svaku pojedinu mjeru. Prema članku 20. Pravilnika prijave se rješavaju prema redoslijedu zaprimanja, odnosno do utroška planiranih sredstava za proračunsku godinu, s time da se nepotpune i nepravodobne prijave neće razmatrati, o čemu će se podnositelju zahtjeva uputiti obavijest.

Člankom 21. Pravilnika propisano je da odluku o dodjeli sredstava donosi općinski načelnik te za dodjelu sredstava za Mjeru 3. mjere - izgradnja novih stambenih objekata i kupovina stambenih objekata na području Općine Vladislavci, općinski načelnik i korisnik sredstava zaključuju ugovor kojim se pobliže reguliraju prva i obveze korisnika sredstava. Člankom 22. stavkom 3. propisano je da je korisnik potpore dužan omogućiti davatelju potpore kontrolu namjenskog utroška dobivene potpore, a ukoliko se utvrdi da je podnositelj ostvario potporu na temelju dostavljene neistinite dokumentacije, ili se utvrdi da je za istu namjenu primio potporu iz drugih izvora, ili da potporu nije namjenski utrošio, dobivena sredstva moraju se vratiti u Proračun Općine Vladislavci (članak 23.).

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Nadalje, dužnosnici sukladno članku 5. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Dužnosnici ne smiju koristiti javnu dužnost za osobni probitak ili probitak osobe koja je s njima povezana, a za obnašanje javnih dužnosti su osobno odgovorni prema tijelu ili građanima koji su ih imenovali ili izabrali; dok građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Člankom 6. stavkom 4. ZSSI-a dužnosnik je dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Dužnosnicima je temeljem članka 7. točke i) ZSSI-a zabranjeno koristiti svoj položaj utjecanjem na odluku izvršne vlasti, kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi. Povezane osobe u smislu ZSSI-a su i članovi obitelji dužnosnika, a koje sukladno članku 4. stavku 2. ZSSI-a čine bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojemik dužnosnika.

Iz zahtjeva za mišljenjem i priložene dokumentacije proizlazi kako je Općina Vladislavci raspisala javni poziv za dodjelu potpora iz Programa poticanja uređenja naselja i demografske obnove na području Općine Vladislavci za razdoblje od 2017. godine do 2022. godine koji je donijelo Općinsko vijeće te da je dužnosnik kao općinski načelnik na temelju ovlasti iz navedenog Programa donio Pravilnik kao akt za provedbu istog Programa.

Sredstava za njegovu provedbu osiguravaju se u općinskom proračunu Općine Vladislavci za svaku proračunsku godinu sve do 2022.g. te se prijave mogu podnositi do 1. prosinca svake proračunske godine ili do utroška sredstava koja su planirana za svaku mjeru u toj proračunskoj godini, a prijave se rješavaju po redoslijedu njihova zaprimanja. Odluku o dodjeli sredstava donosi općinski načelnik te Općina Vladislavci kao davatelj potpore nadzire njezino namjensko korištenje.

Iz navedenog proizlazi da će svim fizičkim osobama koje podnesu zahtjev do 1. prosinca proračunske godine isti biti odobren po redu zaprimanja do utroška sredstava u toj proračunskoj godini, ukoliko ispunjavaju uvjete i dostave propisanu dokumentaciju.

U konkretnome slučaju na strani dužnosnika postoji saznanje da se njegova sestra, član obitelji dužnosnika iz članka 4. stavka 2. ZSSI-a namjerava prijaviti na objavljeni javni poziv za dodjelu sredstava za Mjeru 3. koja obuhvaća izgradnju novih stambenih objekata i kupovinu stambenih objekata na područje OpćineVladislavci.

U opisanim okolnostima dužnosnik bi se povodom prijave svoje sestre našao u situaciju sukoba interesa kao dužnosnik Općine Vladislavci nadležan za odlučivanje o prijavi, jer bi odlučivao o dodjeli sredstava Općine u kojoj obnaša dužnost čelnika izvršne vlasti članu svoje obitelji te bi se opravdano u javnosti stvorila percepcija da se dužnosnik rukovodio privatnim interesima kada je postupao povodom njezina zahtjeva vezano za utvrđivanje ispunjavanja uvjeta kao i prilikom kontrole namjenskog utroška odobrenih sredstava. S druge strane, dužnosnikova sestra ne može biti ograničena u svojim pravima na primitak poticaja kao osoba koja ima prijavljeno prebivalište na području Općine Vladislavci u odnosu na sve druge građane činjenicom da je njezin brat istodobno i općinski načelnik.

Dužnosnik je ispravno prepoznao navedenu situaciju eventualnog podnošenja prijave svoje sestre kao situaciju sukoba interesa, kojom je u svrhu očuvanja vlastita integriteta i nepristranosti te očuvanja povjerenja građana u njega osobno i tijelo javne vlasti u kojem obnaša dužnost obvezan pravilno upravljati te se izuzimati od postupanja kada neposredno odlučuje o pravima i pravnim interesima članova svoje obitelji.

Stoga je dužnosnik Marjan Tomas povodom eventualne prijave svoje sestre na javni poziv za dodjelu potpora iz Programa poticanja uređenja naselja i demografske obnove na području Općine Vladislavci za razdoblje od 2017. godine do 2022. godine za proračunsku 2018.g. dužan izuzeti se od odlučivanja povodom navedene prijave te ovlastiti svog zamjenika za odlučivanje o dodjeli sredstava sukladno uvjetima i u postupku propisanima donesenim Programom i provedbenim Programom te na potpisivanje ugovora s dužnosnikovom sestrom ukoliko se donese odluka o dodjeli sredstava. Dužnosnik je dužan izuzeti se od svih radnji koje bi kao općinski načelnik obavljao u nadzoru namjenskog utroška odobrenih sredstava po sklopljenom ugovoru kao i deklarirati navedenu odluku Općinskom vijeću Općine Vladislavci te na internetskim stranicama Općine Vladislavci obzirom da bi na taj način upoznavanjem predstavničkog tijela i javnosti bila prevenirana sumnja da je dužnosnik koristio obnašanje javne dužnosti kako bi za člana obitelji postigao osobnu korist.

Suprotnim postupanjem, moglo bi se raditi o povredi načela obnašanja javnih dužnosti iz članka 5. ZSSI-a ili zabranjenim djelovanjima dužnosnika iz članka 7. ZSSI-a.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Općina Vladislavci, Kralja Tomislava 141, 31404 Vladislavci, n/r dužnosnika
2. Objava na internetskoj stranici Povjerenstva
3. Pismohrana